Okresná prokuratúra Galanta 
Obrancov mieru 2, 924 29 Galanta 1 	

Sp. zn. : 3 Pv 101/12/2202	Galanta, 14.6.2012
EEČ : 2-17-137-2012

U Z N E S E N I E

Trestná vec:	obvinená XXXXX  
Prečin:	Zatajenie veci podľa § 236 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Galanta
Podľa § 216 odsek 1 Trestného poriadku podmienečne zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
dňa 02. februára 2012, v čase okolo 16.30 hodiny, ako vychádzala z predajne COOP Jednota v obci XXXXX na ul. Komenského, tak na parkovisku pre osobné motorové vozidlá našla na zemi bankovku v hodnote 500,- Eur, ktorú zodvihla, následne si ju vložila do vrecka svojej bundy a odišla s ňou do miesta trvalého pobytu, pričom dňa 02. februára 2012, v čase okolo 21.00 hodiny v pohostinstve Kotva v obci XXXXX na ul. Komenského kupovala 2 ks cigaretových balíčkov, za ktoré zaplatila nájdenou bankovkou a kde sa od majiteľa pohostinstva dozvedela, že bankovka je falošná. 

Podľa §216 odsek 2 Trestného poriadku je určená obvinenej skúšobná doba v trvaní 12 mesiacov.
Z priloženého spisového materialu nevyplýva potreba uložiť obvinenej v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Uznesením povereného príslušníka Okresného riaditeľstva Policajného zboru v XXXXX, Obvodného oddelenia PZ XXXXX vedeným pod sp. zn.: ORP - XXXXX zo dňa 09. 02. 2012 bolo začaté trestné stíhanie a súčasne vznesené obvinenie XXXXX na tom skutkovom základe, ako je to uvedené vo výrokovej časti tohto uznesenia. Uznesenie o vznesení obvinenia bolo vydané v súlade so zákonom a na základe dostatočne zisteného skutkového stavu. 

XXXXX dobrovoľne vydala pre účely trestného konania bankovku v hodnote 500,- Eur, pričom uviedla, že ju našla na zemi pred predajňou COOP Jednota v XXXXX 

Po preskúmaní spisového materiálu som dospel k záveru, že v predmetnej veci sú splnené zákonné podmienky na rozhodnutie o podmienečnom zastavení trestného stíhania podľa § 216 Trestného poriadku, podľa ktorého je možné podmienečne zastaviť trestné stíhanie v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, ak obvinený s týmto postupom súhlasí, vyhlási, že spáchal skutok, za ktorý je stíhaný, škodu v plnom rozsahu uhradil, resp. urobil iné opatrenie smerujúce k náhrade škody a vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.

V predmetnej veci sa obvinená k spáchaniu skutku v plnom rozsahu priznala               a výslovne súhlasila s tým, aby prokurátor trestné stíhanie proti nej podmienečne zastavil. Skutkový stav bol ďalej ustálený zápisnicou o vydaní veci a ďalšími listinnými dôkazmi.

Obvinená XXXXX je stíhaná pre prečin zatajenia veci podľa § 236 ods. 1  Trestného zákona, za ktorý možno uložiť trest odňatia slobody až na jeden rok. 

Obvinená nemá záznam v Registri trestov GP SR, priestupkovo prejednávaná nebola a z miesta bydliska nie je bližšie hodnotená.  	

Súčasne som podľa § 216 ods. 2 Trestného poriadku stanovil obvinenej skúšobnú dobu v trvaní 1 (jedného) roka, počas plynutia ktorej jej neukladám žiadne osobitné obmedzenia. Skúšobná doba začne plynúť od právoplatnosti tohto uznesenia.

Pokiaľ obvinená v priebehu skúšobnej doby povedie riadny život, prokurátor rozhodne, že sa osvedčila. Inak rozhodne, a to aj počas skúšobnej doby, že sa v trestnom stíhaní pokračuje.
	
Vzhľadom na vyššie uvedené skutočnosti bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Marek Holbík
prokurátor